Vil en afskaffelse af blasfemiparagraffen føre til vold, uro og terror? Det er det afgørende spørgsmål, som indtil videre afholder regeringen fra at lægge stemmer til Enhedslistens lovforslag om at afskaffe straffelovens § 140.

Man kan ud fra et principielt synspunkt indvende, at det i sig selv er uacceptabelt, at et liberalt demokrati lader den potentielle trussel fra ekstremister indgå som et hensyn i vurderingen af, hvor grænsen for demokratiets frihedsrettigheder skal trækkes. Men ser man bort fra det principielle aspekt, er spørgsmålet, hvorvidt truslen er reel, samt hvorvidt der er belæg for, at blasfemiparagraffen har en reel præventiv effekt på religiøst motiveret terror og uro.

Der kan næppe gives noget entydigt svar på dette, men umiddelbart forud for Folketingets førstebehandling af lovforslaget konkluderede PET’s Center for Terroranalyse i et folketingssvar, at “en ophævelse af straffelovens § 140 om blasfemi vil kunne have sikkerhedsmæssige konsekvenser for Danmark, herunder bidrage til at skærpe trusselsbilledet i forhold til Danmark og danske interesser i udlandet.”